Lars Barfoed (KF), 2011-05-30:
Jeg havde egentlig ikke planlagt at tage ordet her, for vi har jo haft en grundig behandling af det her i forbindelse med førstebehandlingen, men efter at have været vidne til det sælsomme optrin, vi har haft her på den retspolitiske arena fra Socialistisk Folkeparti og Socialdemokratiets side, synes jeg nu alligevel, at det giver anledning til et par bemærkninger.
Fru Karen Hækkerup siger, at fru Karen Hækkerup er enig i princippet, og fra Socialistisk Folkepartis side siger fru Karina Lorentzen Dehnhardt, at intentionen er god nok, det er bare på grund af forudsætningerne og begrundelsen, at man stemmer imod eller undlader at stemme, eller hvad det er, man gør, men så skal vi alligevel høre den ene bandbulle efter den anden.
Det kan jo ikke være rigtigt, at Socialistisk Folkeparti og Socialdemokratiet på den ene side er enige i princippet og mener, at intentionen er god nok, men på den anden side skal vi høre den ene bandbulle efter den anden over for forslaget.
Man kan ikke mene begge dele, men man har alligevel formået at præstere at sige begge dele under debatten her.
Det synes jeg er sælsomt!
Nu synes jeg også lige, vi skal holde styr på, hvad det er, vi taler om.
Det er jo ikke sådan, at der her bliver gennemført noget helt nyt, som vi aldrig nogen sinde har hørt om før, og at vi pludselig skal prøveløslade folk, og hvad det dog er for noget alt sammen.
Den forskel er der.
Og så indgår der den forskel, at arbejdstræning indgår i noget for noget-ordningen, og det er da egentlig meget naturligt.
Vi belønner altså dem, der viser, at de gerne vil gøre noget for, når de kommer ud fra deres afsoning, at komme ud af kriminalitet, og der siger vi, at det jo også er et udtryk for det, når man får arbejdstræning.
Det er sådan set det, det drejer sig om.
Så slår Socialistisk Folkeparti og Socialdemokratiet ellers gækken løs, som om det var noget helt nyt, vi indførte her, som man aldrig nogen sinde havde oplevet før.
Det er en fuldstændig forkert måde at anskue det på, det er jo en fordrejning.
Enten ved man slet ikke, hvordan retstilstanden er, eller også er det et eller andet forsøg på at kritisere alt, hvad regeringen kommer med.
Vi lægger jo ikke skjul på, at vi har sat det her i gang på grund af kapacitetsproblemerne, for det står i bemærkningerne til lovforslaget, så det er der ikke noget nyt i.
Så det er jo ikke en kæmpe afsløring, som nu pludselig åbenbarer sig for befolkningen og resten af Folketinget.
Så noterer jeg mig, at fru Karina Lorentzen Dehnhardt meget anklagende siger: Regeringen har strammet og strammet.
Ja, det er da rigtigt, og vi gør det en gang til nu over for hjemmerøvere og over for organiserede tyvebander og senere også i forbindelse med overfaldsvoldtægter.
Så er det bare, jeg synes, det var interessant at vide, når det nu er stærkt problematisk, om det er sådan, at jeg skal forstå det sådan, at man, hvis Socialistisk Folkeparti og Socialdemokratiet skulle få flertal her i Folketinget, agter at rulle de stramninger tilbage.
Det synes jeg befolkningen fortjener et klart svar på.
Når nu det er så kritisabelt, at vi har strammet over for de grove forbrydelser, som vi har, og som vi også gør i en omgang til nu, så fortjener befolkningen at få et klart svar fra Socialistisk Folkeparti og Socialdemokratiet: Agter man at nedsætte de strafferammer over for de her meget grove forbrydelser igen, eller synes man i virkeligheden, det, vi gør, er meget fornuftigt?
Jeg kunne også godt omkring det konkrete forslag her tænke mig at vide, om det er sådan, at vi skal regne med, at arbejdstræning, hvis Socialdemokratiet og Socialistisk Folkeparti får flertal, ikke længere skal være et kriterium i noget for noget-ordningen, og om man så igen ønsker at sætte det op fra 2 til 4 måneder, altså rulle det her forslag tilbage.
For enten er det her så forfærdeligt, at man vil ændre det, og så er det så forfærdeligt, at vi har strammet over for de grove forbrydelser, at man vil ændre det, eller også er det i virkeligheden ikke så slemt, hvis det er sådan, at man ikke vil ændre det bagefter.